Buitelanders met hope dwelms in Mpumalanga betrap  Van die dwelms wat in die buitelanders se besit gevind is. (Foto: SAPD) Twee buitelanders wat glo met grootskaalse dwelmhandel verbind kan word, is die afgelope week deur die polisie se misdaadintelligensie-eenheid in Standerton en Volksrust in hegtenis geneem. Die eerste verdagte, ŉ 40-jarige Nigeriër wat onwettig in Suid-Afrika is, is tydens ŉ gesamentlike operasie deur die intelligensie-eenheid en Ermelo se K9-eenheid in Standerton vasgetrek. Van die dwelms wat in die buitelanders se besit gevind is. (Foto: SAPD) Hy het het in ŉ goudkleurige Nissan NP200 gery en groot hoeveelheid dwelms, waaronder mandrax, metamfetamien (crystal meth), cat en nyaope, is in sy besit gevind. Die polisie het ook die verdagte wat as ŉ motorwerktuigkundige werk, se huis in Meyerville deursoek waar hulle op ŉ blou Toyota Etios afgekom het. Nadere ondersoek het onthul dat dié voertuig in 2020 in Centurion in Gauteng gesteel is. Die diefstal is destyds by die Wierdabrug-polisiestasie aangemeld. Die gesteelde Toyota Etios. (Foto: SAPD) Volgens brig. Selvy Mohlala, polisiewoordvoerder, is die algehele waarde van die dwelms en die gesteelde voertuig R185 000. Die tweede verdagte, ŉ 43-jarige Nigeriër wat ook onwettig in die land is, is in Volksrust voorgekeer waar hy met cat ter waarde van R18 000 in sy besit betrap is. Die verdagtes sal na verwagting Maandag in die Standerton-landdroshof verskyn. Hulle word van dwelmhandel en die besit van ŉ gesteelde voertuig aangekla.